

**Comisia pentru Privatizare și Administrarea**

**Activelor Statului**

**PROCES VERBAL**

**al şedinţei Comisiei din data de 19.02.2013**

Comisia pentru privatizare şi administrarea activelor statului, condusă de domnul senator Mircea Banias, şi-a desfăşurat lucrările în ziua de 19.02.2013. Preşedintele Comisiei a constatat că există cvorum pentru începerea şedinţei.

Membrii Comisiei au aprobat următoarea ordine de zi:

1. Proiect de lege privind transmiterea unor imobile, aflate în domeniul public şi respectiv în domeniul privat al statului, din administrarea Regiei autonome "Administraţia Patrimoniului Protocolului de Stat" în administrarea Băncii Naţionale a României – ([L13/2013](http://www.senat.ro/Legis/Lista.aspx?cod=16934))
2. Proiect de lege pentru modificarea alin.(1) art.11 al Capitolului II din Titlul VII al Legii nr. 247/2005 privind reforma în domeniile proprietăţii şi justiţiei, precum şi unele măsuri adiacente – ([L14/2013](http://www.senat.ro/Legis/Lista.aspx?cod=16934))

3.Diverse

La punctul 1 pe ordinea de zi s-a discutat *Proiectul de lege privind transmiterea unor imobile, aflate în domeniul public şi respectiv în domeniul privat al statului, din administrarea Regiei autonome "Administraţia Patrimoniului Protocolului de Stat" în administrarea Băncii Naţionale a României.*

Proiectul are ca obiect transmiterea unor imobile, aflate în domeniul public şi privat al statului, din administrarea Regiei autonome “Administraţia Patrimoniului Protocolului de Stat” în administrarea Băncii Naţionale a României , intervenţiile legislative vizând, pe de o parte, modificarea descrierii tehnice şi a valorii din inventarul centralizat al bunurilor din domeniul public al statului a imobilului din str.Eugen Carada nr.3, iar pe de altă parte trecerea acestuia şi a imobilului din str.Eugen Carada nr.1, din domeniul public, respectiv din domeniul privat al statului şi administrarea Regiei Autonome “Administraţia Patrimoniului Protocolului de Stat” în administrarea Băncii Naţionale a României.

Proiectul de lege face parte din categoria legilor ordinare, iar în aplicarea dispoziţiilor art.75 alin.(1) din Constituţie, republicată, prima Cameră sesizată este Senatul.

Consiliul Legislativ avizează favorabil prezentul proiect de lege.

La lucrările Comisiei a participat din partea [Oficiului Participaţiilor Statului şi Privatizării în Industrie](http://opspi.minind.ro/)**,** domnuldirector Alexandru Alexe.

Membrii Comisiei pentru privatizare şi administrarea activelor statului au hotărât, cu majoritate de voturi, să adopte aviz favorabil.

La punctul 2 pe ordinea de zi s-a discutat *Proiectul de lege pentru modificarea alin.(1) art.11 al Capitolului II din Titlul VII al Legii nr. 247/2005 privind reforma în domeniile proprietăţii şi justiţiei, precum şi unele măsuri adiacente.*

Proiectul de lege are ca obiect modificarea alin.(1) al art.11 al Capitolului II din Titlul VII al Legii nr. 247/2005 privind reforma în domeniile proprietăţii şi justiţiei, precum şi unele măsuri adiacente, intervenţiile legislative vizând prorogarea termenului de finalizare a procedurilor de admitere la tranzacţionarea în sisteme de tranzacţionare de S.C. Bursa de Valori Bucureşti – S.A., a acţiunilor emise de societăţile comerciale, societăţile naţionale şi companiile naţionale prevăzute în anexa la Titlul VII din lege.

Proiectul de lege face parte din categoria legilor ordinare, iar în aplicarea dispoziţiilor art.75 alin.(1) din Constituţie, republicată, prima Cameră sesizată este Senatul.

Consiliul Legislativ avizează favorabil prezentul proiect de lege.

Membrii Comisiei pentru privatizare şi administrarea activelor statului au hotărât, cu majoritate de voturi, să adopte aviz favorabil.

**PREȘEDINTE, SECRETAR,**

**Mircea Banias Valentin Calcan**